17Yaba morena wa Sodoma o tswa ho ya mo kgahlanyetsa, ha a kgutla, a se a hlotse Kedorlaomere le marena a neng a na le yena; mme a mo fihlela lehwatateng la Shave, ke ho re, lehwatata la morena.
18Melkisedeke, morena wa Saleme, a tlisa bohobe le veine. E ne e le yena moprista wa Modimo o hodimodimo. 19A mo hlohonolofatsa, a re: Ho hlohonolofatswe Abrame ke Modimo o hodimodimo, monga mahodimo le lefatshe! 20Ho rokwe Modimo o hodimodimo, o neetseng dira tsa hao matsohong a hao!
Yaba Abrame o mo abela karolo ya leshome ya ntho tsohle.
21Morena wa Sodoma a re ho Abrame: Nnee batho, o inkele maruo. 22Empa Abrame a araba morena wa Sodoma, a re: Ke emisitse letsoho la ka ho Jehova, Modimo o hodimodimo, monga mahodimo le lefatshe, 23hore, leha e le tshwele, leha e le leqhwele la seeta, nke ke ka nka letho la hao, o tle o se ke wa re: Ke fumisitse Abrame. 24Haese feela see bahlanka ba se jeleng, le kabelo ya banna ba ileng le nna, Boanere, le Eshkole, le Mamre, bona ba ke ba nke kabelo ya bona.